
A V I Z

asupra propunerii legislative pentru completarea art. 3 din Ordonanţa de urgenţă a Guvernului nr. 58/2001 privind organizarea şi finanţarea rezidenţiatului, stagiaturii şi activităţii de cercetare medicală în sectorul sanitar


În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă pentru completarea art. 3 din Ordonanţa de urgenţă a Guvernului nr. 58/2001 privind organizarea şi finanţarea rezidenţiatului, stagiaturii şi activităţii de cercetare medicală în sectorul sanitar, trimisă cu adresa nr. P.l.x – 139 din 9 martie 2006, înregistrată sub nr. 31/236 din 9 martie 2006.

Camera Deputaţilor este Cameră decizională..


Senatul a respins propunerea legislativă în şedinţa din 2 martie 2006.

Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă menţionată mai sus în şedinţa din 29 martie 2006.

Membrii comisiei au examinat propunerea legislativă, expunerea de motive, punctul de vedere al Guvernului, transmis prin adresa nr. 3004 din 28.11.2005, care nu susţine adoptarea iniţiativei legislative, şi avizul favorabil al Consiliului Legislativ nr. 822 din 04.07.2005.

În urma dezbaterilor, cu 12 voturi pentru şi 2 contra, s-a hotărât avizarea negativă a propunerii legislative, întrucât prin adoptarea ei ar dispărea răspunderea materială atât a rezidentului pe post, cât şi a medicului înlocuitor care se aplică în cazul în care perioada de activitate a celor doi nu acoperă un minim de ani egal cu durata corespunzătoare finanţării rezidenţiatului.


În raport de obiectul şi conţinutul său, propunerea legislativă face parte din categoria legilor ordinare.

